## La Vicepresidència reforça amb noves mesures la campanya per a previndre els delictes sexuals en els festivals de música durant el mes d’agost

*** El Medusa Sunbeach Festival, el Festival Mediterranean i el Rototom Sunsplash comptaran amb Punt Violeta on es dispensarà de manera gratuïta un sensor químic per a detectar drogues de submissió
* El Protocol contra les violències sexuals en espais d’oci o el telèfon d’atenció 900 22 00 22 són altres actuacions promogudes per Igualtat dins de la campanya per a previndre comportaments i agressions sexistes**

La Vicepresidència i Conselleria de Servicis Socials, Igualtat i Vivenda estarà present en el Medusa Sunbeach Festival, el Festival Mediterranean i el Rototom Sunsplash, que se celebren durant el mes d’agost a Cullera, Gandia i Benicàssim, amb les instal·lacions de Punt Violeta per a garantir espais lliures de comportaments i agressions sexistes.

Es tracta de punts de visibilització i conscienciació a la ciutadania de les situacions de violència que poden patir les dones, en concret durant la celebració de festes i també en els festivals de música, en els quals es concentra, de manera multitudinària, la gent jove.

Tal com va anunciar esta setmana la vicepresidenta i consellera de Servicis Socials, Igualtat i Vivenda, Susana Camarero, en estos Punt Violeta també es dispensarà de manera gratuïta un sensor químic per a detectar drogues de submissió, que ha sigut desenrotllat gràcies a una iniciativa conjunta de la Universitat Politècnica de València (UPV) i la Universitat de València (UV).

El dispositiu de detecció s’oferirà a totes i tots els jóvens que assistisquen als festivals i és una ferramenta més que des de la Vicepresidència del Consell es posa a la disposició dels més jóvens en la lluita contra la violència de sexual.

En el Medusa Sunbeach Festival de Cullera, el Punt Violeta estarà situat des del dia 7 fins a l’11 d’agost. Està prevista també la instal·lació d’un Punt Violeta durant la celebració del Festival Mediterranean de Gandia entre el 14 i el 17 d’agost, i en el festival Rototom Sunsplash, que se celebra a Benicàssim, el 16 i 17 d’agost.

Els Punt Violeta estan atesos per personal especialitzat que compta amb l’assessorament i el suport dels Centre Dona 24h de la Generalitat, on informen, prevenen i atenen possibles agressions sexuals, a més de difondre valors com els drets de la dona. L’objectiu és que els festivals siguen zones d’oci per a gaudir-los en llibertat i total seguretat.

Campanya de mesures per a combatre les agressions sexuals

Estes iniciatives formen part de la campanya empresa des del departament d’Igualtat per a previndre i combatre delictes sexuals i que inclou mesures com el Protocol d’actuació contra les violències sexuals en espais d’oci de la Comunitat Valenciana o el telèfon d’atenció 900 22 00 22, posat en marxa el mes de març passat.

A això se suma també la posada a la disposició dels ajuntaments dels Punt Violeta d’ajuda i atenció a les víctimes, presents en este moment en més de 80 municipis, i que la Generalitat ha oferit per primera vegada a tots els consistoris.

A més, la Vicepresidència té previst posar en marxa, abans que finalitze l’any, tres nous centres d’Atenció Integral 24 Hores per a víctimes d’agressió sexual a Alacant, Castelló de la Plana i València. L’objectiu és reforçar la lluita contra estos delictes i aconseguir una Comunitat Valenciana lliure d’agressions, on les persones jóvens gaudisquen de les seues festes sense perill.

Fecha: 04/08/2024